ตัวแทนยื่นค้าน พนักงานแบงก์ เดินขายประกัน
กลุ่มตัวแทนประกันยื่นหนังสือค้านแนวคิดให้พนักงานแบงก์เดินสายขายประกันตามบ้าน
27 เม.ย. 2561

กลุ่มตัวแทนประกันยื่นหนังสือค้านแนวคิดให้พนักงานแบงก์เดินสายขายประกันตามบ้าน
นางบงกช บวรฤกษ์ นายกสมาคมตัวแทนประกันชีวิตและที่ปรึกษาการเงิน (ไทยฟา) เปิดเผยว่า ได้ร่วมประชุมผู้บริหารระดับสูงด้านการประกันภัย ประจำปี 2561 (ซีอีโอ อินชัวรันส์ ฟอรั่ม 2018) และใช้โอกาสนี้ยื่นหนังสือให้นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ชี้แจงผลกระทบที่เกิดในอุตสาหกรรมประกันชีวิต หลังธนาคารพาณิชย์ยื่นความประสงค์ขอส่งเจ้าหน้าที่ธนาคารออกไปเสนอขายกรมธรรม์ประกันชีวิตที่บ้านหรือสำนักงานของลูกค้า เพราะมองว่าเป็นผลเสียกับประชาชนมากกว่าผลดี
ทั้งนี้ คปภ.และธนาคารแห่งประเทศไทย (ธปท.) ควรคำนึงถึงประโยชน์ของประชาชน รับฟังความคิดเห็นของประชาชนว่าควรให้ธนาคารส่งเจ้าหน้าที่ออกไปขายถึงบ้านหรือไม่ และขอให้ช่วยกำกับดูแลช่องทางการขายแต่ละช่องทาง ปฏิบัติหน้าที่ให้ถูกต้องตามกรอบกติกาอย่างเท่าเทียม
นางบงกช กล่าวว่า ปัจจุบันผู้บริโภคมีทางเลือกซื้อประกันชีวิตมากอยู่แล้ว ทั้งผ่านตัวแทนประกันชีวิต ธนาคาร นายหน้าประกันชีวิต ทางออนไลน์ หรือที่ทำการไปรษณีย์ ไม่จำเป็นต้องส่งเจ้าหน้าที่ธนาคารไปหาลูกค้าถึงบ้านหรือสำนักงานอีก เพราะที่ผ่านมาก็มีเสียงร้องเรียนมากมายในการทำหน้าที่ของเจ้าหน้าที่ธนาคารด้านเสนอขายประกันชีวิต จนลูกค้าส่วนใหญ่หลีกเลี่ยงเข้าใช้บริการที่ธนาคาร เพราะกลัวถูกบังคับขายประกันชีวิต และเจ้าหน้าที่ธนาคารมีส่วนได้ส่วนเสีย มีอิทธิพลต่อการทำธุรกรรมของลูกค้ากับธนาคาร หากไปขายถึงที่ทำงานหรือบ้าน ลูกค้าที่พึ่งพิงบริการธนาคารอยู่ จะอยู่ในสภาพจำยอม ไม่อาจปฏิเสธ ไม่มีอิสระเลือกซื้อประกันชีวิตได้